АҞӘА, ԥхынгәы 13 - Sputnik. Ахацәа ркомандақәа рыбжьара анапылампыл азы ачемпионат аатуеит ԥхынгәы 13 рзы аспорттә комплекс "Агәӡера" ҳәа лҳәоит Аԥсны абаҩрҵәыреи аспорти рзы аҳәынҭеилакы аспорттә ҟәша аиҳабы Жанна Занҭариаԥҳа.
Лара иазгәалҭеит есышықәса ачемпионат ишалахәхалоз урыстәылатәи акомандақәа, аха аҳәаа аркра инамаданы сынтәатәи атурнир урҭ рыда имҩаԥгахоит.
"Акарантин аԥыхра ашьҭахь ари раԥхьатәи инарҭбаау уснагӡатәуп. Агәахәара унаҭоит акомандақәа маҷымкәа ралахәра. Иҳалшо зегь ҟаҳҵоит ахәмаррақәа аинтерес рыманы имҩаԥысырц. Зегь азыԥшуп ачемпионат аартра", - лҳәоит Жанна Занҭариаԥҳа.
Атурнир иалахәуп акомандақәа ааба: Очамчыра, Тҟәарчал, Гагра, Гәдауҭа, Аҟәа араионқәеи рҟынтәии Аԥсны иҟоу Урыстәыла АШәМ Аҳәаахьчаратә усбарҭа акомандеи.
Ачемпионат мҩаԥысуеит хымш. Ԥхынгәы 16 рзы имҩаԥгахоит афиналтә хәмаррақәа, аԥхьахәҭара, атурнир аркра.
Ачемпионат мҩаԥыргоит 1994 шықәса раахыс, Аԥсны Анапылампыл афедерациа раԥхьатәи ахада Едуард Ԥлиа игәалашәараз. Ауснагӡатә аиҿкааҩцәа – Аԥсны абаҩрҵәыреи аспорти рзы аҳәынҭеилакы, Анапылампыл азы афедерациа.
Иара убас шәаԥхьар ҟалоит:
- Олег Лакрба: анапылампыл аиааиратә доуҳа ацуп